1

ΚΥΡΙΑΚΗ ΤΣΙΑΜΑΝΤΑΝΗ

ΤΟ ΧΝΟΥΔΙ

{ΤΟ ΔΩΡΟ ΤΗΣ ΕΥΑΣ}

2012

ΒΙΟΓΡΑΦΙΚΟ

Η υποφαινόμενη ,γεννήθηκε στην Κέρκυρα και περπατά στους δρόμους της Αθήνας τα τελευταία 29 χρόνια. Σπούδασε την επιστήμη της αποδεικτικής λογικής των αριθμών, σε σχέση με το παράδοξο που κρύβεται πίσω από το στατιστικά τυχαίο και επαναλαμβανόμενο γεγονός– τουτέστιν χρηματοοικονομικά.

Αυτό που δεν υποπτευόταν κανείς ,ήταν πως αργά την νύχτα, δεχόταν τακτές επισκέψεις από άγνωστα πρόσωπα που απαιτούσαν να ειπωθούν οι ιστορίες τους.

Τα άγνωστα πλάσματα δεν υποχωρούσαν αν δεν έπραττε ακολούθως…

Πιστεύει ότι τα πλάσματα την καθοδηγούν και έχουν την δική τους άποψη για την ροή και κατάθεση των γεγονότων στο χαρτί.

Έτσι, ξεκίνησε να διηγείται ιστορίες …χωρίς περαιτέρω οδηγίες χρήσεως!

Σύνοψη:

Η μικρή Εύα μαθαίνει για τον κύκλο της Ζωής, μετρώντας τα λουλούδια από το μαντήλι που φορά η μητέρα της και συναντώντας στο διάβα της ένα… Χνούδι!

Περίληψη:

Η Άννα μόλις έχει βγει νικήτρια από την αναμέτρησή της με το Μεγάλο Κάππα, τον καρκίνο.

Έχει τελειώσει με τις χημειοθεραπείες και έχει αρχίσει να αποκτά μια υποψία μαλλιού ,ένα «αναγνωριστικό» χνούδι. Ταξιδεύει σε αναμνήσεις και εικόνες του παρελθόντος ,χάνοντας το παρόν, όταν η μικρή της κόρη την επαναφέρει στην πραγματικότητα και σ’ αυτό που είναι σημαντικό –το ΤΩΡΑ, την ευτυχία που βρίσκεται στις στιγμές.

Η Εύα αρχίζει να παίζει ,μετρώντας τα λουλούδια στο μαντήλι που φοράει η μητέρα της. Η Άννα της εξηγεί ότι μπορεί ένα λουλούδι κόβεται, ωστόσο κάνει έναν κύκλο και ξαναγεννιέται …το ίδιο συμβαίνει και με τη ζωή.

**ΣΚΗΝΗ 1:ΕΣΩΤΕΡΙΚΟ/ΠΑΡΑΘΥΡΟ ΠΑΙΔΙΚΟΥ ΔΩΜΑΤΙΟΥ/ΜΕΡΑ**

Μια γυναίκα γύρω στα 30,κάθεται μπροστά σε ένα παράθυρο. Είναι μέρα και μέσα από το παράθυρο μπαίνει φως. Το πλάνο ανοίγει και βλέπουμε ότι το παράθυρο είναι κομμάτι μιας μεγαλύτερης εικόνας –η γυναίκα βρίσκεται σε ένα παιδικό δωμάτιο όπου κοντά στο παράθυρο, υπάρχει ένα αρκουδάκι. Η γυναίκα φοράει ένα λευκό μαντήλι με πολύχρωμα λουλούδια στο κεφάλι της και καλύπτουν τα μαλλιά της που έχουν πέσει. Είναι σκεπτική, μελαγχολική. Μαύροι κύκλοι είναι εμφανείς γύρω από τα μάτια της, φαίνεται κουρασμένη, εξαντλημένη– σαν κάποιος να έχει «τραβήξει» την ψυχή από μέσα της, σαν να έχει στεγνώσει .Το βλέμμα της είναι άδειο ,κενό, σαν να μην περιμένει τίποτα , σαν να έχει χάσει τα πάντα.

**ΦΛΑΣΜΠΑΚ**

Εικόνες από αναμνήσεις παίζουν στο μυαλό της σαν ταινία. Ακούμε γέλια ,σαν απόηχο μιας μακρινής πραγματικότητας , σαν ήχος που βγαίνει μέσα από τούνελ. Ακούμε τη χαρά στη φωνή της .Βλέπουμε το πρόσωπο της γυναίκας από γωνία , ενώ έχει μισογυρισμένη την πλάτη της .Σιγά σιγά , γυρίζει και το υπόλοιπο σώμα της και βλέπουμε ολόκληρο το πρόσωπό της . Η γυναίκα έχει μαύρα μακριά μαλλιά και πυκνές μπούκλες.

Η όμορφη ανάμνηση διαλύεται από το Τώρα. Το γέλιο από το παρελθόν συναντά το γέλιο ενός μικρού κοριτσιού περίπου 5 ετών, ΣΤΟ ΤΩΡΑ. Οι δύο ήχοι ενώνονται και δίνεται η αίσθηση ότι όλοι οι υπόλοιποι ήχοι έχουν σωπάσει ,έχουν σταματήσει .Όλα τριγύρω έχουν παγώσει και έχουν σταματήσει να κινούνται– το μόνο που «ζει» είναι η ανάμνηση του γέλιου και η ανάμιξή του με το γέλιο του μικρού κοριτσιού. ΤΩΡΑ.

**ΣΚΗΝΗ 2:ΕΣΩΤΕΡΙΚΟ /ΠΑΙΔΙΚΟ ΔΩΜΑΤΙΟ/ΜΕΡΑ**

Η κάμερα ανεβαίνει σιγά σιγά . Δείχνει τα χέρια της μικρής που μπλέκονται με της μάνας της καθώς παίζουν ένα παιχνίδι όπου ενώνουν τις παλάμες τους Ανεβαίνοντας δείχνουμε το πρόσωπο και το χαμόγελο της μικρής .Τα χέρια της παίζουν , φτιάχνουν σχήματα σαν περιστέρι που παίζει στον τοίχο με σκιές … ακουμπούν το πρόσωπο της μάνας της σαν να το ανακαλύπτουν , σαν να το ψάχνουν. Τα χέρια της μικρής φτάνουν και ακουμπούν το μαντήλι που καλύπτει ολόκληρο το κεφάλι της μάνας της.

ΕΥΑ

Τρία, τέσσερα και πέντε και έξι από αυτή την μεριά…

(Μετράει τα λουλούδια στο μαντήλι της μαμάς της)

**ΣΚΗΝΗ 3:ΜΕΣΑ/ΠΑΙΔΙΚΟ ΔΩΜΑΤΙΟ/ΜΕΡΑ(λίγα λεπτά μετά)/**

(Ξαφνικά το μαντήλι πέφτει και αποκαλύπτεται το γυμνό κεφάλι της μητέρας της

Δεν υπάρχει τίποτα πέρα από ένα χνούδι .. μια υποψία μαλλιού)

ΕΥΑ

Χνούδι! Μαμααά ,Χ Ν Ο Υ Δ Ι !!!

(Η Εύα φωνάζει δείχνοντας ενθουσιασμένη το σχεδόν γυμνό κεφάλι της Άννας)

ΑΝΝΑ

(Χαμογελάει)

ΕΥΑ

Μαμά δεν κρυώνεις;

ΑΝΝΑ

αν κρυώνω θα έρθω να χωθώ στην αγκαλιά σου…

(χαμογελάει στην μικρή και την τσιμπάει στα μάγουλα καθώς την παίρνει αγκαλιά)

ΕΥΑ

και δεν φοβάσαι;

ΑΝΝΑ

αν φοβάμαι θα έρθω να σου δώσω ένα φιλάκι …

ΕΥΑ

μαμά γιατί δεν έχεις βλεφαρίδες;

(ενώ με τα χέρια της περιεργάζεται το γυμνό περίγραμμα ματιών της μαμάς της)

ΑΝΝΑ

Θα βγουν άλλες, καινούριες ,πιο γερές... όπως τα λουλούδια σ’ αυτό το μαντήλι.

Τα κόβουμε, πεθαίνουν κι ύστερα ξανά ανθίζουν πιο δυνατά!

ΕΥΑ

(Η μικρή συνεχίζει το μέτρημα των λουλουδιών)

Εφτά, οχτώ και εννιά….

Σ’ αγαπάω μαμά… Θέλω να ζήσεις…

**ΤΕΛΟΣ**